P6_TA(2007)0184

Συνεισφορά της μελλοντικής περιφερειακής πολιτικής στην ικανότητα καινοτομίας της ΕΕ

Ψήφισμα του Ευρωπαϊκού Κοινοβουλίου της 10ης Μαΐου 2007 σχετικά με τη συνεισφορά της μελλοντικής περιφερειακής πολιτικής στην ικανότητα καινοτομίας της Ευρωπαϊκής Ένωσης (2006/2104(INI))

Το Ευρωπαϊκό Κοινοβούλιο,

- έχοντας υπόψη τα άρθρα 2, 3, 158, 159 και 160 της Συνθήκης για την ίδρυση της Ευρωπαϊκής Κοινότητας,

- έχοντας υπόψη τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής [1] και το σχετικό διορθωτικό [2],

- έχοντας υπόψη τον κανονισμό (ΕΚ) αριθ. 1084/2006 του Συμβουλίου, της 11ης Ιουλίου 2006, για την ίδρυση Ταμείου Συνοχής [3],

- έχοντας υπόψη τον κανονισμό (ΕΚ) αριθ. 1080/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για το Ευρωπαϊκό Ταμείο Περιφερειακής Ανάπτυξης [4],

- έχοντας υπόψη τον κανονισμό (ΕΚ) αριθ. 1081/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για το Ευρωπαϊκό Κοινωνικό Ταμείο [5],

- έχοντας υπόψη τον κανονισμό (ΕΚ) αριθ. 1082/2006 του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για τον ευρωπαϊκό όμιλο εδαφικής συνεργασίας (ΕΟΕΣ) [6],

- έχοντας υπόψη την απόφαση 2006/702/ΕΚ του Συμβουλίου, της 6ης Οκτωβρίου 2006, για τις στρατηγικές κατευθυντήριες γραμμές της Κοινότητας για τη συνοχή [7],

- έχοντας υπόψη την απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) [8],

- έχοντας υπόψη την απόφαση αριθ. 1639/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, σχετικά με τη θέσπιση προγράμματος πλαισίου για την ανταγωνιστικότητα και την καινοτομία (2007-2013) [9],

- έχοντας υπόψη το ψήφισμά του της 10ης Μαρτίου 2005 σχετικά με την επιστήμη και την τεχνολογία — Κατευθυντήριες γραμμές της πολιτικής της Ευρωπαϊκής Ένωσης υπέρ της έρευνας [10],

- έχοντας υπόψη την ανακοίνωση της Επιτροπής με τίτλο "Πολιτική της συνοχής για την ενίσχυση της ανάπτυξης και της απασχόλησης: Στρατηγικές κατευθυντήριες γραμμές της Κοινότητας, 2007-2013" (COM(2005)0299),

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο "Κάνοντας τη γνώση πράξη: Μια στρατηγική καινοτομίας ευρείας βάσης για την ΕΕ" (COM(2006)0502),

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο "Περισσότερη έρευνα και καινοτομία — επενδύσεις για την ανάπτυξη και την απασχόληση: Μια κοινή προσέγγιση" (COM(2005)0488),

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο "Πολιτική συνοχής και πόλεις: η συμβολή των πόλεων και των πολεοδομικών συγκροτημάτων στην ανάπτυξη και την απασχόληση στις περιφέρειες" (COM(2006)0385),

- έχοντας υπόψη την ανακοίνωση της Επιτροπής με τίτλο "Τρίτη έκθεση προόδου σχετικά με τη συνοχή: προς μια νέα εταιρική σχέση για την ανάπτυξη, την απασχόληση και τη συνοχή" (COM(2005)0192),

- έχοντας υπόψη τα συμπεράσματα του Ευρωπαϊκού Συμβουλίου της Λισαβόνας της 23ης και 24ης Μαρτίου 2000,

- έχοντας υπόψη τον Ευρωπαϊκό Χάρτη για τις Μικρές Επιχειρήσεις, που επιδοκιμάστηκε από το Ευρωπαϊκό Συμβούλιο της Feira στις 19- 20 Ιουνίου 2000,

- έχοντας υπόψη την ανακοίνωση της Επιτροπής προς το εαρινό Ευρωπαϊκό Συμβούλιο 2006 με τίτλο "Ώρα να ανεβάσουμε ταχύτητα: Η νέα εταιρική σχέση για την ανάπτυξη και την απασχόληση" (COM(2006)0030),

- έχοντας υπόψη την ανακοίνωση της Επιτροπής στο Ευρωπαϊκό Συμβούλιο κατά την άτυπη σύνοδος στο Lahti στις 20 Οκτωβρίου 2006 με τίτλο "Μια θετικά διακείμενη προς τις καινοτομίες και σύγχρονη Ευρώπη" (COM(2006)0589),

- έχοντας υπόψη την ανακοίνωση της Επιτροπής στο Ευρωπαϊκό Συμβούλιο με τίτλο "Ευρωπαϊκό Ινστιτούτο Τεχνολογίας: περαιτέρω ενέργειες για τη δημιουργία του" (COM(2006)0276),

- έχοντας υπόψη την ανακοίνωση της Επιτροπής με τίτλο "Περιφέρειες για την οικονομική αλλαγή" (COM(2006)0675),

- έχοντας υπόψη την έκθεση της Επιτροπής από την ανεξάρτητη ομάδα εμπειρογνωμόνων για την Έρευνα και Ανάπτυξη με επικεφαλής τον Esko Aho και τίτλο "Δημιουργία μιας καινοτόμου Ευρώπης" (Ιανουάριος 2006), την τελική έκθεση της Ευρωπαϊκής Συμβουλευτικής Επιτροπής για την Έρευνα με τίτλο "Τονώνοντας τις περιφερειακές δυνατότητες για έρευνα και καινοτομία" (Stimulating regional potential for research and innovation — Νοέμβριος 2005) και το έγγραφο εργασίας της Επιτροπής "Καινοτόμες στρατηγικές και δράσεις: αποτελέσματα περιφερειακής εμπειρίας 15 χρόνων" (Innovative strategies and actions: results of 15 years of regional experience — Οκτώβριος 2006),

- έχοντας υπόψη την έκθεση προόδου του 2006 για την καινοτομία στην Ευρώπη (διάγραμμα τάσεων),

- έχοντας υπόψη τις θέσεις και τις γνωμοδοτήσεις της Επιτροπής των Περιφερειών,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Περιφερειακής Ανάπτυξης και τη γνωμοδότηση της Επιτροπής Προϋπολογισμών (A6-0096/2007),

Α. λαμβάνοντας υπόψη ότι η περιφερειακή πολιτική, εκτός του ότι καλύπτει την έγκριση έργων και τη διαχείριση των διαρθρωτικών ταμείων, συνεισφέρει στην ανάπτυξη ικανοτήτων καινοτομίας στην ΕΕ, γεγονός που συνεπάγεται ευρύ φάσμα συμπληρωματικών επιστημονικών και τεχνολογικών, νομικών και χρηματοπιστωτικών, οικονομικών και εμπορικών, οργανωτικών και διοικητικών μέτρων, όπως επίσης και μέτρων στους τομείς της ενέργειας και του περιβάλλοντος, της εκπαίδευσης και της κοινωνίας, καθώς και της υγείας και του πολιτισμού, με στόχο την επίτευξη ουσιαστικής συνοχής εντός της Κοινότητας,

Β. λαμβάνοντας υπόψη ότι οι επενδύσεις δεν εξασφαλίζουν από μόνες τους την ανάπτυξη αλλά ότι μπορούν να αποτελέσουν επίσης ζωτικό εργαλείο ανάπτυξης εάν εφαρμόζονται οι κατάλληλες πολιτικές και υποστηρίζονται μέτρα υπέρ της ανάπτυξης,

Γ. λαμβάνοντας υπόψη ότι η ανάπτυξη ικανοτήτων καινοτομίας πρέπει να συμβάλει στη μείωση των ανισοτήτων μεταξύ των περιφερειών, μέσω της εφαρμογής της αρχής της κοινωνικής αλληλεγγύης και της αρμονικής ανάπτυξης,

Δ. λαμβάνοντας υπόψη ότι όλες οι δράσεις στον τομέα της καινοτομίας πρέπει να έχουν ως επίκεντρο τον άνθρωπο· λαμβάνοντας υπόψη ότι η πλήρης και αρμονική ανάπτυξη του ανθρώπου συνιστά καθοριστικό παράγοντα για την επιτυχή υλοποίηση όλων των πολιτικών, και λαμβάνοντας υπόψη ότι η βάση για όλες τις δράσεις που αναλαμβάνει η ΕΕ πρέπει να είναι η ευημερία (με την ευρεία έννοια του όρου, από την άποψη της ποιότητας ζωής και της μακροζωίας) των κατοίκων της, ως μελών των τοπικών και περιφερειακών κοινοτήτων και, ταυτόχρονα, πολιτών των κρατών μελών,

Ε. λαμβάνοντας υπόψη ότι η ισότιμη πρόσβαση σε όλα τα επίπεδα εκπαίδευσης και κατάρτισης συνιστά θεμελιώδες δικαίωμα των πολιτών, και λαμβάνοντας υπόψη ότι η διαρκής κατάρτιση πρέπει να επιταχυνθεί και ότι πρέπει να δίδονται στους εργαζομένους ευκαιρίες εκ νέου κατάρτισης,

ΣΤ. λαμβάνοντας υπόψη ότι η καινοτομία στην ΕΕ πρέπει να γίνει αντιληπτή ως δυναμική και διαδραστική διαδικασία στην οποία συμμετέχουν διάφοροι ενδιαφερόμενοι, συμπεριλαμβανομένων, σύμφωνα με την αρχή της επικουρικότητας, των ενδιαφερομένων σε περιφερειακό και τοπικό επίπεδο,

Ζ. λαμβάνοντας υπόψη ότι η καινοτομία μπορεί να σημαίνει επίσης επιστροφή σε καλές και δοκιμασμένες πρακτικές που χρησιμοποιούνται ήδη από πολλές γενεές, και λαμβάνοντας υπόψη ότι σε ορισμένες περιπτώσεις τα συναφή με την καινοτομία μέτρα είναι δυνατό να αφορούν συγκεκριμένες μόνο περιφέρειες,

Η. λαμβάνοντας υπόψη ότι, ενώ για ορισμένα μέτρα απαιτούνται σημαντικές δαπάνες, για άλλα αρκούν απλώς νέες ιδέες και/ή η θέσπιση καλής και σαφούς νομοθεσίας η οποία θα τηρείται,

Θ. λαμβάνοντας υπόψη ότι ο στόχος της στρατηγικής της Λισαβόνας είναι να καταστεί η ΕΕ η πλέον ανταγωνιστική οικονομία παγκοσμίως μέχρι το 2010, μέσω, μεταξύ άλλων, της αύξησης του ποσοστού των δαπανών για έρευνα και ανάπτυξη στο 3% του ΑΕγχΠ, και λαμβάνοντας υπόψη ότι τα περιφερειακά και τοπικά κέντρα πρέπει να συμμετέχουν πιο ενεργά στην πρακτική υλοποίηση της στρατηγικής της Λισαβόνας,

Ι. λαμβάνοντας υπόψη ότι το 60-70 % της κοινοτικής νομοθεσίας εφαρμόζεται σε περιφερειακό και τοπικό επίπεδο,

ΙΑ. λαμβάνοντας υπόψη ότι τα Διαρθρωτικά Ταμεία πρέπει να αξιοποιούνται με ευέλικτο τρόπο ώστε να λαμβάνονται δεόντως υπόψη τα ιδιαίτερα χαρακτηριστικά των επιμέρους περιφερειών,

ΙΒ. λαμβάνοντας υπόψη ότι έχουν εφαρμοστεί διάφορα χρηματοδοτικά μέσα, συμπεριλαμβανομένων των νέων πρωτοβουλιών Jaspers [11], Jeremie [12] και Jessica [13], και λαμβάνοντας υπόψη ότι οι ενέργειες της Ευρωπαϊκής Τράπεζας Επενδύσεων συμβάλλουν στην ανάπτυξη μέσω του εξορθολογισμού των δαπανών,

ΙΓ. λαμβάνοντας υπόψη ότι οι μικρές και μεσαίες επιχειρήσεις (ΜΜΕ) διαδραματίζουν ζωτικό ρόλο στην ανάπτυξη ικανοτήτων καινοτομίας στην ΕΕ, χάρη, μεταξύ άλλων, στην ευελιξία τους και στην ταχύτητα με την οποία ανταποκρίνονται στις νέες τεχνολογίες και στις νέες μεθόδους λειτουργίας,

ΙΔ. λαμβάνοντας υπόψη ότι οι ΜΜΕ πρέπει να θεωρούνται μία από τις κινητήριες δυνάμεις για την καινοτομία στην Ευρώπη, και ότι τα κράτη μέλη και η ΕΕ έχουν δεσμευθεί να ενισχύσουν το πνεύμα καινοτομίας στις μικρές επιχειρήσεις και τις τεχνολογικές τους ικανότητες και να εισαγάγουν ένα κοινοτικό δίπλωμα ευρεσιτεχνίας το οποίο θα είναι προσβάσιμο για αυτές,

ΙΕ. λαμβάνοντας υπόψη ότι η αειφόρος ανάπτυξη του ενεργειακού τομέα αποτελεί μία από τις μεγαλύτερες προκλήσεις της ΕΕ,

ΙΣΤ. λαμβάνοντας υπόψη ότι η οικονομική δραστηριότητα, με την ευρεία έννοια του όρου, περιλαμβάνει και τη γεωργία,

ΙΖ. λαμβάνοντας υπόψη ότι ο τομέας των υπηρεσιών αποφέρει ένα σημαντικό ποσοστό (περίπου 70 %) των εσόδων των κρατών μελών,

ΙΗ. λαμβάνοντας υπόψη ότι οι δημογραφικές προβλέψεις για την ΕΕ (χαμηλό ποσοστό γεννήσεων και γηράσκων πληθυσμός) αποτελούν κοινωνική πρόκληση για την ΕΕ και διανοίγουν μεγάλες ευκαιρίες καινοτόμων δράσεων στα κράτη μέλη, περιλαμβανομένου και του τομέα των υπηρεσιών,

ΙΘ. λαμβάνοντας υπόψη ότι πρέπει να διαμορφωθούν κατάλληλες συνθήκες όσον αφορά τις υποδομές μεταφορών, τηλεπικοινωνιών και δικτύων πληροφορικής,

Κ. λαμβάνοντας υπόψη ότι οι λοιποί παράγοντες στο παγκόσμιο οικονομικό και πολιτικό "παιχνίδι" δεν επαναπαύονται αλλά αναζητούν και αυτοί νέες λύσεις, και λαμβάνοντας υπόψη ότι η καινοτομία μπορεί να αποτελέσει πλεονέκτημα καθιστώντας την οικονομία της ΕΕ περισσότερο ελκυστική και ανταγωνιστική και συμβάλλοντας στην ανάπτυξη δεσμών μεταξύ των περιφερειών της ΕΕ,

ΚΑ. λαμβάνοντας υπόψη ότι η καινοτομία δεν πρέπει να εξετάζεται με αμιγώς τυπικούς όρους, και λαμβάνοντας υπόψη ότι υπάρχει "αποτέλεσμα ανάδρασης" υπό το οποίο η ορθά ασκούμενη περιφερειακή πολιτική ενισχύει την πολυδιάστατη καινοτομία, η οποία με τη σειρά της πυροδοτεί ταχύτερη και αρμονικότερη περιφερειακή ανάπτυξη, συμβάλλοντας κατ' αυτόν τον τρόπο στη συνοχή της ΕΕ,

ΚΒ. λαμβάνοντας υπόψη ότι η καινοτομία συγκαταλέγεται στις τρεις προτεραιότητες της ΕΕ που αναφέρονται στις κοινοτικές στρατηγικές κατευθυντήριες γραμμές (2007-2013),

Πολιτική για το ανθρώπινο δυναμικό, την εκπαίδευση, την επιστήμη και την έρευνα

1. καλεί την Επιτροπή και τα κράτη μέλη να μεριμνήσουν ώστε στις περιφέρειες της ΕΕ να παρέχονται ίσες ευκαιρίες πρόσβασης σε όλα τα επίπεδα εκπαίδευσης σε όλους τους πολίτες, γεγονός το οποίο θα τονώσει την ικανότητα σκέψης με καινοτόμο και δημιουργικό τρόπο και θα εξασφαλίσει ισόρροπη προσωπική ανάπτυξη (τόσο πνευματική όσο και σωματική), συμπεριλαμβανομένης και της ανάπτυξης ενεργών, ηθικών και προς το δημόσιο συμφέρον κοινωνικών προτύπων συμπεριφοράς·

2. χαιρετίζει την πρόοδο που έχει επιτευχθεί μέχρι σήμερα και καλεί την Επιτροπή και τα κράτη μέλη να ενισχύσουν την ανάπτυξη περιφερειακών ακαδημαϊκών κέντρων και κέντρων επιστημονικής έρευνας, καθώς και κέντρων αριστείας σε διάφορους τομείς, τη στενότερη συνεργασία μεταξύ τους, ιδίως μεταξύ καθιερωμένων και αναδυόμενων κέντρων αριστείας, αλλά και μέσω δικτυακών δομών ανοικτών σε τρίτες χώρες, καθώς και αυξημένες ανταλλαγές ερευνητών και φοιτητών και την ενίσχυση της πρόσβασης για τις ερευνήτριες·

3. καλεί την Επιτροπή, τα κράτη μέλη και τις τοπικές αρχές να προωθήσουν ερευνητικά σχέδια τα πορίσματα των οποίων θα έχουν πρακτικές εφαρμογές, συμβάλλοντας έτσι στην περιφερειακή ανάπτυξη·

4. εφιστά την προσοχή του Συμβουλίου και της Επιτροπής στο γεγονός ότι, ενόψει της τρέχουσας δημογραφικής κατάστασης στην ΕΕ, οι πολιτικές για την οικογένεια, την κοινωνική ασφάλιση και τη συνταξιοδότηση που ακολουθούν τα κράτη μέλη και οι περιφερειακές και τοπικές αρχές χρήζουν μεταρρύθμισης, και πιστεύει ότι θα πρέπει να σημειωθεί ιδιαίτερα το γεγονός ότι η ευρωπαϊκή κοινωνία γηράσκει και ότι πρέπει να ενθαρρυνθεί η ενεργότερος συμμετοχή των ηλικιωμένων στα συναφή με την καινοτομία μέτρα, ώστε να αξιοποιούνται κατάλληλα οι γνώσεις και η εμπειρία τους·

5. καλεί την Επιτροπή και τα κράτη μέλη, καθώς και τις περιφερειακές και τοπικές αρχές, να λάβουν αποτελεσματικότερα μέτρα για τον "εντοπισμό" προικισμένων νέων και να τους δώσουν την ευκαιρία να αναπτύξουν τις επιστημονικές και τις πνευματικές ικανότητές τους, καθώς επίσης να στηρίξουν ενεργά την πρόοδο των νέων ερευνητών·

6. τονίζει ότι η δημογραφική αλλαγή δημιουργεί επίσης ευκαιρίες για την οικονομία της ΕΕ· επικαλείται τις καινοτόμους δραστηριότητες στους τομείς της πληροφορικής και της ιατρικής, στη δομοτική, στην τηλεματική και σε μεγάλα τμήματα των τομέων υπηρεσιών, μεταφορών και περίθαλψης, καθώς και στον περιφερειακό σχεδιασμό· υπενθυμίζει ότι οι περισσότερες περιφερειακές και τοπικές αρχές έχουν επαρκή εξουσία ώστε να ασκήσουν πολιτική στους εν λόγω τομείς·

7. προτείνει στην Επιτροπή, τα κράτη μέλη, την Επιτροπή των Περιφερειών και τις περιφερειακές αρχές, με σκοπό την περαιτέρω ενδυνάμωση του πνεύματος καινοτομίας, να κινηθεί το ενδιαφέρον των περιφερειακών και τοπικών κοινοτήτων μέσω πολυδιάστατης εκστρατείας προκειμένου να ενισχυθεί ο διάλογος με την κοινωνία, και με τις επιχειρήσεις συγκεκριμένα, σύμφωνα με την αρχή "από κάτω προς τα πάνω"·

8. αναγνωρίζει ότι η καινοτομία είναι αναγκαία για τη δημιουργία απασχόλησης στην Ευρώπη·

9. εκτιμά ότι ουσιαστική προϋπόθεση για την ανάπτυξη ικανοτήτων καινοτομίας στην ΕΕ, συμπεριλαμβανομένων των απομακρυσμένων περιφερειών, των απόκεντρων εδαφών, των ορεινών και νησιωτικών περιοχών και των αγροτικών ζωνών, είναι η απρόσκοπτη και δωρεάν —ή ιδιαίτερα φθηνή— ευρυζωνική πρόσβαση σε

α) πληροφορίες διοικητικής φύσης (σε όλα τα επίπεδα της διοίκησης), μεριμνώντας ώστε η διεκπεραίωση των περισσότερων διοικητικών διατυπώσεων, συμπεριλαμβανομένων των διατυπώσεων που αφορούν επιχειρήσεις, να γίνεται μέσω του Διαδικτύου, και

β) πληροφορίες επιστημονικής, οικονομικής, νομικής και πολιτιστικής φύσης, για τις οποίες ισχύει η υποχρέωση σεβασμού των κανόνων περί πνευματικής ιδιοκτησίας (ευρύτερη διαθεσιμότητα ηλεκτρονικών βιβλιοθηκών),

και καλεί την Επιτροπή, τα κράτη μέλη και τις περιφερειακές και τοπικές αρχές να εξασφαλίσουν την πρόσβαση όλων σε αυτές τις πληροφορίες και να μεγιστοποιήσουν την πρόσβαση στην εργασία που βασίζεται στις τεχνολογίες της πληροφορίας και της επικοινωνίας (ΤΠΕ) — γεγονός που μπορεί να βοηθήσει στην καταπολέμηση της ανεργίας και το οποίο είναι ιδιαίτερα σημαντικό για ανθρώπους οι οποίοι, για προσωπικούς ή επαγγελματικούς λόγους, είναι υποχρεωμένοι να εργάζονται ή να σπουδάζουν εξ αποστάσεως, καθώς και για αυτούς που αποφασίζουν να εργασθούν κατ' οίκον, ιδίως δε για όσους μεγαλώνουν παιδιά, τα άτομα με αναπηρίες και τους παρέχοντες φροντίδα·

10. προτρέπει τις τοπικές, περιφερειακές και εθνικές αρχές, σε συνεργασία με τομεακά όργανα — όπως το εμπορικό και το βιομηχανικό επιμελητήριο και άλλα κέντρα πληροφόρησης — να συγκροτήσουν κοινές υπηρεσίες ενιαίας εξυπηρέτησης· τονίζει ότι αυτό μπορεί να γίνει χωρίς τη δαπάνη περαιτέρω πόρων, μέσω της αναμόρφωσης υπαρχόντων δικτύων πληροφοριών· επισημαίνει, τέλος, ότι κατ' αυτόν τον τρόπο επιχειρήσεις και ιδρύματα ερευνών μπορούν να αποκτήσουν πληροφορίες από ένα ενιαίο σημείο σχετικά με την καινοτομία, την έρευνα και την πολιτική περιφερειακής ανάπτυξης σε τοπικό, περιφερειακό, εθνικό και κοινοτικό επίπεδο·

11. εκτιμά ότι, προκειμένου να ενισχυθεί η καινοτομία σε ολόκληρη την ΕΕ, είναι σημαντικό να υποστηριχθούν ευρέως οι συναφείς με τις εφευρέσεις δραστηριότητες και, κατ' επέκταση, οι συναφείς με τις ευρεσιτεχνίες και την αδειοδότηση δραστηριότητες, και καλεί το Συμβούλιο, την Επιτροπή και τα κράτη μέλη να επιταχύνουν τις προσπάθειες για τη θέσπιση ευρωπαϊκού διπλώματος ευρεσιτεχνίας και για τη διασφάλιση του σεβασμού των δικαιωμάτων πνευματικής ιδιοκτησίας (στρατηγική για τα δικαιώματα πνευματικής ιδιοκτησίας), να καταπολεμήσουν σθεναρά και αποτελεσματικά την αντιγραφή και την απομίμηση, και να εργασθούν για συνολικές λύσεις στον τομέα αυτόν, οι οποίες θα στηρίζονται κατά κύριο λόγο σε ευρωπαϊκά πρότυπα·

12. επισημαίνει ότι τα μέτρα ανάπτυξης και καινοτομίας καλύπτουν και τη μη τεχνολογική, οργανωτική και συναφή με τις υπηρεσίες καινοτομία· χαιρετίζει το γεγονός ότι το Συμβούλιο για την "Ανταγωνιστικότητα" της 5ης Δεκεμβρίου 2006 αποφάσισε να καταρτίσει έγγραφο κατευθυντηρίων γραμμών πολιτικής για τη συναφή με τις υπηρεσίες καινοτομία και τη μη τεχνολογική καινοτομία· καλεί την Επιτροπή να συμπεριλάβει σε αυτήν τη διαδικασία τις οργανώσεις που εκπροσωπούν τις ενδιαφερόμενες επιχειρήσεις· καλεί τις περιφερειακές αρχές να εισαγάγουν μέτρα για τη στήριξη της μη τεχνολογικής καινοτομίας·

13. εκτιμά ότι οι θύλακες καινοτομίας και τα κέντρα αριστείας έχουν δώσει μέχρι σήμερα καλά αποτελέσματα και ότι αυτά πρέπει να συμπληρωθούν από τα συμπεράσματα που αναπτύσσονται στην προαναφερθείσα ανακοίνωση της Επιτροπής με τίτλο"Κάνοντας τη γνώση πράξη: Μια στρατηγική καινοτομίας ευρείας βάσης για την ΕΕ"· θεωρεί ότι θα πρέπει επίσης να εξετασθούν το προαναφερθέν έγγραφο εργασίας της Επιτροπής με τίτλο "Καινοτόμες στρατηγικές και δράσεις" (που περιλαμβάνει το "δελτίο καινοτομίας") και επίσης οι προαναφερθείσες συστάσεις της Ευρωπαϊκής Συμβουλευτικής Επιτροπής για την Έρευνα· καλεί την Επιτροπή και τα κράτη μέλη να ενισχύσουν την ανάπτυξη θυλάκων ως μέσο δημιουργίας δεσμών μεταξύ επιστημονικών ερευνητικών κέντρων, εκπαιδευτικών κέντρων, επιχειρήσεων και τοπικών κοινοτήτων·

14. θεωρεί ότι η δυναμική ανάπτυξη της καινοτομίας σε περιφερειακό επίπεδο, ιδίως σε τομείς παραδοσιακών ή επί μέρους κλάδων, θα μπορούσε να αποτελέσει τρόπο πρόληψης των αρνητικών συνεπειών της μετεγκατάστασης και ενθάρρυνση της περιφερειακής απασχόλησης·

15. προτρέπει τα κράτη μέλη να ενισχύσουν τη συνεργασία δημιουργώντας ευρωπαϊκές τεχνολογικές πλατφόρμες διευκόλυνσης της συγκέντρωσης καινοτόμων δραστηριοτήτων με την καλλιέργεια διασυνοριακών και διαπεριφερειακών δεσμών μεταξύ βιομηχανίας και επιχειρήσεων και οικονομικών παραγόντων και φορέων επιστημονικής έρευνας·

16. αναγνωρίζει την ανάγκη δημιουργίας πόλων και ζωνών καινοτομίας σε περιφερειακό επίπεδο και της σύνδεσής τους μέσω δικτύων με τις αντίστοιχες δομές άλλων περιφερειών και κρατών μελών ή τρίτων χωρών·

17. χαιρετίζει το γεγονός ότι οι δαπάνες για έρευνα και ανάπτυξη σύμφωνα με το 7ο πρόγραμμα πλαίσιο για την έρευνα έχουν αυξηθεί περίπου κατά 40 %· τονίζει, ωστόσο, ότι το τρέχον επίπεδο δαπανών για έρευνα και ανάπτυξη εξακολουθεί να είναι επικίνδυνα χαμηλό και ότι οι πιστώσεις του κοινοτικού προϋπολογισμού που προορίζονται για τον συγκεκριμένο σκοπό δεν είναι διόλου ικανοποιητικές, και καλεί τα κράτη μέλη να αυξήσουν σημαντικά το ποσοστό των συναφών δαπανών επί του συνόλου του ΑΕγχΠ, τόσο σε εθνικό όσο και σε περιφερειακό επίπεδο το ταχύτερο δυνατόν, εφιστώντας την προσοχή στην ανάγκη συνετής χρήσης των χρημάτων, σύμφωνα με τον σκοπό για τον οποίο προορίζονται·

18. εκφράζει την ανησυχία του για το γεγονός ότι, μολονότι οι αρχές της ΕΕ αναγνωρίζουν τη θεμελιώδη σημασία της προώθησης της καινοτομίας, οι πιστώσεις που διατίθενται στην έρευνα και την ανάπτυξη δεν επαρκούν για την ικανοποίηση των πραγματικών αναγκών της Ένωσης, ώστε να εξασφαλίζεται η ανταγωνιστικότητά της·

19. θεωρεί τη διαρθρωτική χρηματοδότηση σημαντικό μέσο ενίσχυσης της ικανότητας καινοτομίας και μείωσης των οικονομικών ανισοτήτων μεταξύ των περιφερειών και προτείνει στην Επιτροπή, τα κράτη μέλη και τις περιφερειακές αρχές να αυξήσουν το ποσοστό της διαρθρωτικής χρηματοδότησης που συμβάλλει στην ανάπτυξη, το οποίο προορίζεται για έρευνα και εφευρέσεις·

20. θεωρεί το Ευρωπαϊκό Ινστιτούτο Τεχνολογίας (ΕΙΤ) νέα ευκαιρία που θα συμβάλει στην αποτροπή της "διαρροής εγκεφάλων" και θα δώσει σε ταλαντούχους ευρωπαίους ερευνητές μια μοναδική ευκαιρία να πραγματοποιήσουν επιστημονική έρευνα στο υψηλότερο δυνατό επίπεδο, και ως πηγή ενδεχόμενης στήριξης των περιφερειακών ινστιτούτων επιστημονικής έρευνας· καλεί επομένως το Συμβούλιο, την Επιτροπή και τα κράτη μέλη να επιταχύνουν τη σύσταση του ΕΙΤ, ενισχύοντας κατ' αυτόν τον τρόπο την ανταγωνιστικότητα και τις δυνατότητες της Κοινότητας στο "τρίγωνο της γνώσης" που απαρτίζεται από την καινοτομία, την έρευνα και την εκπαίδευση·

21. ενθαρρύνει την Επιτροπή να καταρτίσει στρατηγική για τη δημιουργία ανοιχτής, κοινής και ανταγωνιστικής ευρωπαϊκής αγοράς εργασίας για ερευνητές, και τα κράτη μέλη και τις περιφερειακές αρχές να εφαρμόσουν τη στρατηγική αυτή κατά τρόπο που να παρέχει στους ερευνητές την ευκαιρία επαγγελματικής ανάπτυξης μέσω των κατάλληλων προοπτικών σταδιοδρομίας και μέτρων για τη διευκόλυνση της κινητικότητας·

Οικονομική και ενεργειακή πολιτική και χρηματοπιστωτικά και διοικητικά εργαλεία

22. καλεί την Επιτροπή, τα κράτη μέλη και τις περιφερειακές και τοπικές αρχές να παράσχουν ολοκληρωμένη στήριξη, σύμφωνα με τις αντίστοιχες αρμοδιότητές τους, στις ΜΜΕ (μεταξύ άλλων, με μέτρα για τη σύγκλιση των διοικητικών διαδικασιών και του φορολογικού συστήματος και με μέτρα που αφορούν τις διαδικασίες των δημόσιων προμηθειών) καθώς συνιστούν το πλέον δημιουργικό και δυναμικό μέσο για τεχνολογική και οργανωτική καινοτομία και μπορούν έτσι δυνητικά να ενισχύσουν την οικονομική ανταγωνιστικότητα της Ευρώπης και να βελτιώσουν την κατάσταση στην αγορά εργασίας·

23. τονίζει τη σημασία της βελτίωσης της πρόσβασης των ΜΜΕ στη χρηματοδότηση από τα διαρθρωτικά ταμεία προκειμένου να βελτιωθεί για τον ευρωπαίο πολίτη η σχέση κόστους/αποτελέσματος των δαπανών της Ένωσης· πιστεύει ότι, στο πλαίσιο αυτό, θα πρέπει να υποστηριχθεί μια ευρύτερη διαφοροποίηση της χρηματοδότησης και να δοθεί ιδιαίτερη προσοχή στην περαιτέρω ανάπτυξη των δυνατοτήτων του κεφαλαίου επιχειρηματικού κινδύνου·

24. καλεί τις περιφερειακές και τοπικές αρχές να ενισχύσουν και να στηρίξουν την περιφερειακή συνεργασία μεταξύ των κέντρων επιστημονικής έρευνας και των επιχειρήσεων κάθε μεγέθους, μικρών, μεσαίων και μεγάλων, συμπεριλαμβανομένων, όπου είναι δυνατόν, των ιδρυμάτων της κοινωνικής οικονομίας· καλεί τις περιφερειακές και τοπικές αρχές να θεωρήσουν την αρχή της Ανοιχτής Καινοτομίας (συνεργασία ανάμεσα στη βιομηχανία, τις ΜΜΕ και την κυβέρνηση στον τομέα της έρευνας και της καινοτομίας μέσω ομαδοποίησης) κινητήριο δύναμη για την περιφερειακή ανάπτυξη·

25. επισημαίνει ότι τα διαρθρωτικά ταμεία και το Ταμείο Συνοχής διαδραματίζουν μείζονα ρόλο στην υλοποίηση των στόχων της Λισαβόνας, ιδίως στον τομέα της καινοτομίας·

26. θεωρεί τα διαρθρωτικά ταμεία βασικό εργαλείο για τη στήριξη της ικανότητας καινοτομίας, ιδιαίτερα για την επίτευξη της συνοχής και τη μείωση των οικονομικών ανισοτήτων μεταξύ των περιφερειών· προτείνει να αυξηθεί σημαντικά το ποσό που διατίθεται από τα διαρθρωτικά ταμεία για την έρευνα και την καινοτομία·

27. αναγνωρίζει ότι, σε τοπικό και περιφερειακό επίπεδο, οι μικροεπιχειρήσεις και οι βιοτεχνίες είναι ιδιαίτερα σημαντικές για μια πολιτική προώθησης της καινοτομίας και θα πρέπει να στηριχθούν στη συνεργασία τους με δημόσια και ιδιωτικά ιδρύματα ερευνών, ιδίως στους τομείς της χαμηλής και μεσαίας τεχνολογίας· καλεί την Επιτροπή να υποβάλει στο Κοινοβούλιο και το Συμβούλιο πρόγραμμα δράσης για τις επιχειρήσεις αυτές και προτείνει όπως τα κράτη μέλη και οι περιφερειακές αρχές τις στηρίξουν με τη χρησιμοποίηση των πόρων των διαρθρωτικών ταμείων, μεταξύ άλλων στο πεδίο της κατάρτισης των φοιτητών, εκφράζει, ωστόσο, τη λύπη του για το γεγονός ότι δεν έχουν προταθεί επιχειρησιακά μέτρα για αυτές· καλεί, συνεπώς, το Συμβούλιο και την Επιτροπή να μεριμνούν ώστε να λαμβάνονται υπόψη τα ιδιαίτερα χαρακτηριστικά και οι ανάγκες των εν λόγω επιχειρήσεων κατά τον καθορισμό των προτεραιοτήτων της στρατηγικής·

28. καλεί τις εθνικές και περιφερειακές αρχές να δημιουργήσουν συνθήκες που θα ενισχύουν τη διαπεριφερειακή και διασυνοριακή συνεργασία στον τομέα της καινοτομίας, συνιστά δε να απλουστευθούν όσο το δυνατόν περισσότερο οι διοικητικές διαδικασίες που αφορούν τη χρηματοδότηση της συνεργασίας αυτής·

29. συνιστά οι εθνικές, περιφερειακές και τοπικές αρχές να αναλάβουν καινοτόμο δράση η οποία είναι ζωτικής σημασίας για τον τομέα των υπηρεσιών με την ευρεία έννοια του όρου, συμπεριλαμβανομένων των δημόσιων υπηρεσιών·

30. προτρέπει τα κράτη μέλη, για την αποτελεσματική εφαρμογή της πολιτικής προώθησης της καινοτομίας στις περιφέρειες, να κάνουν καλή χρήση της συμπληρωματικότητας μεταξύ του Ευρωπαϊκού Ταμείου Περιφερειακής Ανάπτυξης, του Ευρωπαϊκού Κοινωνικού Ταμείου, του Ταμείου Συνοχής και των διαθέσιμων κεφαλαίων στο πλαίσιο του έβδομου προγράμματος πλαισίου για την έρευνα και του πρώτου προγράμματος πλαισίου για την ανταγωνιστικότητα και την καινοτομία·

31. εκτιμά ότι η γραφειοκρατία πρέπει να μειωθεί δραστικά, σε συμφωνία και με την ισχυρή κοινωνική πίεση που ασκείται στο συγκεκριμένο θέμα, και καλεί την Επιτροπή και τα κράτη μέλη να αναθεωρήσουν, σύμφωνα με τις αντίστοιχες αρμοδιότητές τους, την κοινοτική, εθνική, περιφερειακή και τοπική νομοθεσία υπό αυτήν την άποψη και να προβούν σε εκτεταμένες απλοποιήσεις και, όπου είναι δυνατό, να τυποποιήσουν τις διοικητικές διαδικασίες, ιδίως εκείνες που αφορούν την έναρξη και την άσκηση οικονομικών δραστηριοτήτων (ενιαία κέντρα εξυπηρέτησης)·

32. είναι της άποψης ότι πρέπει να υποστηρίζεται θεσμικά το έργο των τοπικών και περιφερειακών αρχών για την προώθηση της καινοτομίας, και προτείνει στα κράτη μέλη να εξετάσουν το ενδεχόμενο εκχώρησης στις εν λόγω αρχές, σύμφωνα με την αρχή της επικουρικότητας και με τις κατευθυντήριες γραμμές που έχει εγκρίνει η Επιτροπή για τις κρατικές ενισχύσεις, όσο το δυνατόν περισσότερων καθηκόντων και εξουσιών καθώς και κατάλληλων μέσων αυτοχρηματοδότησης, επιχορηγήσεων ή μη επιστρεπτέων ενισχύσεων, διευκολύνοντας έτσι τις προσπάθειες εξεύρεσης των βέλτιστων δυνατών λύσεων για τους ντόπιους κατοίκους·

33. καλεί τα κράτη μέλη και τις περιφερειακές και τοπικές αρχές, στο πλαίσιο της αναζήτησης τρόπων για την υλοποίηση επενδύσεων και έργων που προωθούν την καινοτομία, να προαγάγουν και να αξιοποιούν περισσότερο λύσεις που προωθούν τις συμπράξεις μεταξύ δημόσιου και ιδιωτικού τομέα και ταυτόχρονα να εφαρμόζουν τις καλές πρακτικές που έχουν αναπτυχθεί σε άλλες χώρες ή περιφέρειες, σύμφωνα με την αρχή της καλύτερης αξιοποίησης των κονδυλίων·

34. τονίζει την ανάγκη εκτενούς συστήματος εταιρικών σχέσεων δημόσιου-ιδιωτικού τομέα για τη συμπλήρωση της δημόσιας χρηματοδότησης που διαθέτουν τα κράτη μέλη και η Κοινότητα· σημειώνει ότι η επιτυχία των δραστηριοτήτων αυτών θα εξαρτηθεί κυρίως από την εξασφάλιση επαφής μεταξύ των διαφόρων δυνητικών παραγόντων·

35. ζητεί από την Επιτροπή, λαμβάνοντας υπόψη τη δυνατότητα εντάσεων μεταξύ της πολιτικής ανταγωνισμού και της πολιτικής κρατικών ενισχύσεων, αφενός, και της υποστήριξης τέτοιων σχεδίων από τα Διαρθρωτικά Ταμεία, αφετέρου, να αναλάβουν δράσεις που θα μειώνουν τις εντάσεις αυτές σε σχέση με τις συμπράξεις δημόσιου-ιδιωτικού τομέα, καθώς και σε άλλα ζητήματα, συμπεριλαμβανομένης της υποδομής της ευρυζωνικής διαδικτυακής σύνδεσης·

36. εκτιμά ότι, προκειμένου να υλοποιηθούν πολιτικές που προωθούν την καινοτομία σε εθνικό και περιφερειακό επίπεδο, πρέπει να διευκολυνθεί το έργο της συγκέντρωσης κεφαλαίων, και καλεί το Συμβούλιο, την Επιτροπή και τα κράτη μέλη να θεσπίσουν χρηματοδοτικούς μηχανισμούς που θα καλύπτουν τις πραγματικές ανάγκες, καθώς και ένα σύστημα διαχείρισης των κινδύνων που περικλείει η υλοποίηση καινοτόμων έργων· αναγνωρίζει, εν προκειμένω, τη σημασία, από την άποψη της καινοτομίας, των νέων χρηματοδοτικών πρωτοβουλιών που ανέλαβαν από κοινού η ΕΤΕπ και το Ευρωπαϊκό Ταμείο Επενδύσεων (Jaspers, Jeremie και Jessica) και εκτιμά ότι οι πληροφορίες σχετικά με την αποτελεσματική εφαρμογή των εν λόγω πρωτοβουλιών στην πράξη πρέπει να διαδοθούν όσο το δυνατόν ευρύτερα σε περιφερειακό επίπεδο·

37. τονίζει, ωστόσο, ότι το τρέχον σύστημα επιχειρηματικών κεφαλαίων δεν ανταποκρίνεται στις ανάγκες χρηματοδότησης της καινοτομίας των μικρών επιχειρήσεων και των μικροεπιχειρήσεων, ιδίως όσον αφορά τη μη τεχνολογική καινοτομία· καλεί την Επιτροπή, την ΕΤΕ και το ΕΤΕ να καθορίσουν μεθόδους χρηματοδότησης που ενδείκνυνται για τις εν λόγω επιχειρήσεις και τις βιοτεχνίες, προσαρμόζοντας τα επιχειρηματικά κεφάλαια ή σχεδιάζοντας, εάν είναι απαραίτητο, άλλα καινοτόμα χρηματοπιστωτικά μέσα· επισημαίνει ότι η πρωτοβουλία Jeremie δεν πρέπει να περιορίζεται στη στήριξη της καινοτομίας μόνο υψηλής τεχνολογίας, και καλεί τα κράτη μέλη και τις περιφέρειες να μεριμνήσουν ώστε να στηρίζει επίσης την καινοτομία σε χαμηλή και μέση τεχνολογία·

38. καλεί την Επιτροπή, τα κράτη μέλη και τις περιφερειακές αρχές να μην εστιάσουν την προσοχή τους μόνο σε σημαντικά σχέδια και κέντρα αριστείας, αλλά και σε μικρότερα σχέδια σε λιγότερο ευνοημένες περιφέρειες και να προβλέψουν προσαρμοσμένους μηχανισμούς μικροπίστωσης·

39. αναγνωρίζει τη σχέση μεταξύ της καινοτομίας και της ταχείας και ασφαλούς κυκλοφορίας των προσώπων και των εμπορευμάτων, η οποία προϋποθέτει τη συμμετοχή των περιφερειακών κοινοτήτων στην παροχή υποδομών μεταφορών, και καλεί την Επιτροπή, τα κράτη μέλη και τις περιφερειακές και τοπικές αρχές να είναι καινοτόμες από τεχνικής και οργανωτικής άποψης στον τομέα των μεταφορών, ιδίως όσον αφορά τις δημόσιες μεταφορές σε τοπικό και περιφερειακό επίπεδο·

40. εκφράζει την ικανοποίησή του διότι το Κοινοβούλιο, από κοινού με το Συμβούλιο και την Επιτροπή, εξετάζει τα ενεργειακά προβλήματα της ΕΕ, και, έχοντας υπόψη ότι η ενεργειακή πολιτική εμπίπτει, κατ' αρχήν, στην αρμοδιότητα των κρατών μελών και ότι επηρεάζει σημαντικά την καινοτομία στους κόλπους της οικονομίας, καλεί τα κράτη μέλη να εξετάσουν τις περιφερειακές πτυχές αυτής της πολιτικής, συμπεριλαμβανομένης της εκπαίδευσης στον τομέα της ενέργειας, με γνώμονα να καταβληθούν περαιτέρω προσπάθειες για τον εξορθολογισμό της χρήσης της ενέργειας και την παραγωγή "καθαρής" ενέργειας αξιοποιώντας τα γεωλογικά χαρακτηριστικά και τις τοπικές πηγές ενέργειας και προωθώντας την κατασκευή ενεργειακά έξυπνων κτιρίων, για μια οικονομία που θα αντλεί την ενέργειά της σε μεγαλύτερο βαθμό από ανανεώσιμες πηγές ενέργειας, ένα σύστημα μεταφορών που θα αξιοποιεί αποδοτικότερα τις δυνατότητες των διατροπικών συνδυασμών, καθώς και πιο αποδοτικές διαδικασίες επαναχρησιμοποίησης και ανακύκλωσης· τονίζει τον ρόλο που θα πρέπει να διαδραματίσουν εν προκειμένω οι ΜΜΕ·

Αστικές και αγροτικές περιοχές και περιβάλλον

41. καλεί την Επιτροπή και τα κράτη μέλη, προκειμένου να αντιμετωπιστεί η μείωση του πληθυσμού ορισμένων περιοχές λόγω των διαρθρωτικών μειονεκτημάτων τους (όπως η ένδεια και η ανεργία), να εφαρμόσουν αποτελεσματικότερα διαπεριφερειακή αντισταθμιστική πολιτική, με βάση την ανάπτυξη της καινοτομίας στις περιφερειακές οικονομίες, γεγονός που θα αυξήσει την ικανότητα καινοτομίας της Κοινότητας και θα συμβάλει στην επίτευξη πραγματικής εδαφικής συνοχής·

42. εφιστά την προσοχή της Επιτροπής, των κρατών μελών και των περιφερειακών αρχών στο γεγονός ότι, για να καταστεί δυνατή η διαμόρφωση φιλικού για την καινοτομία περιβάλλοντος, πρέπει να υφίστανται καλές συνθήκες διαβίωσης, γεγονός που σημαίνει εξασφάλιση επαρκούς επιπέδου ασφάλειας, υγειονομικής περίθαλψης και περιβαλλοντικής προστασίας, αξιοπρεπών συνθηκών στέγασης, πρόσβασης σε εκπαίδευση, πολιτισμό και υπηρεσίες, κ.λπ.·

43. καλεί τα κράτη μέλη και τις περιφερειακές αρχές, με δεδομένο τον σημαντικό ρόλο που διαδραματίζουν οι αστικές περιοχές ως τόποι στους οποίους διαβιούν οι περισσότεροι πολίτες της Ένωσης και επίσης ως τοπικά και περιφερειακά κέντρα καινοτομίας, να στηρίξουν τον μακροπρόθεσμο χωροταξικό σχεδιασμό ο οποίος θα δημιουργήσει ευνοϊκές συνθήκες για την ορθολογική και αρμονική χρήση του αστικού χώρου και την αειφόρο αστική ανάπτυξη, λαμβάνοντας δεόντως υπόψη τις οικονομικές ανάγκες και τις ανάγκες στέγασης και αναψυχής, καθώς και τις ανάγκες περιβαλλοντικής προστασίας·

44. καλεί την Επιτροπή και τα κράτη μέλη να στηρίξουν πρωτοβουλίες που θα διασφαλίζουν καινοτόμες και φιλικές προς το περιβάλλον δράσεις (οικο-καινοτομία), σύμφωνα με τις κατευθυντήριες γραμμές της στρατηγικής για την αειφόρο ανάπτυξη, συμβάλλοντας μεταξύ άλλων στην αειφόρο περιφερειακή ανάπτυξη· επισημαίνει ακόμη τις σημαντικές δυνατότητες των ΜΜΕ για αυτό το είδος καινοτομίας·

45. καλεί την Επιτροπή, τα κράτη μέλη και τις περιφερειακές αρχές, δεδομένου ότι οι αγροτικές περιοχές στις οποίες ζει περίπου το 20 % του πληθυσμού της Ένωσης είναι ιδιαίτερα σημαντικές από την άποψη της επισιτιστικής ασφάλειας της ΕΕ, να συμπεριλάβουν την παραγωγή και επεξεργασία γεωργικών προϊόντων και τις συνθήκες διαβίωσης των κατοίκων των αγροτικών περιοχών στην πολιτική για την καινοτομία·

Καλές πρακτικές και παγίωση της πολιτικής για την καινοτομία

46. χαιρετίζει το έργο που έχει επιτελέσει μέχρι σήμερα η Επιτροπή στον τομέα της αξιολόγησης της πολιτικής για την καινοτομία σε επίπεδο κρατών μελών (π.χ. την έκθεση προόδου για την καινοτομία στην Ευρώπη) και την καλεί να μελετά συστηματικά το επίπεδο ανάπτυξης μεμονωμένων περιφερειών, χρησιμοποιώντας τους πλέον αντικειμενικούς διαθέσιμους δείκτες καινοτομίας· προτείνει να περιληφθούν οι συναφείς μελέτες και αξιολογήσεις, καθώς και οι βέλτιστες πρακτικές, στην τέταρτη έκθεση για τη συνοχή η οποία είναι επί του παρόντος υπό σύνταξη·

47. καλεί την Επιτροπή να μεριμνήσει για την παγίωση των εθνικών στρατηγικών πλαισίων αναφοράς, τα οποία πρέπει να περιλαμβάνουν περιφερειακές στρατηγικές καινοτομίας προκειμένου να διατηρείται η καινοτομία στο προσκήνιο, και να τα ενσωματώσει σε ένα κοινό, συνεκτικό σύστημα για ολόκληρη την ΕΕ·

48. χαιρετίζει την πρόοδο που έχει επιτευχθεί μέχρι σήμερα στον τομέα της ανταλλαγής εμπειριών και βέλτιστων πρακτικών μεταξύ περιφερειών και τοπικών κοινοτήτων μέσω δικτύων συνεργασίας, και καλεί την Επιτροπή να εξακολουθήσει να στηρίζει την ανάπτυξη των εν λόγω δικτύων και τη μεταφορά καινοτομίας μέσω της ανάπτυξης άκρως εξελιγμένων τεχνολογιών πληροφοριών και επικοινωνιών, διευκολύνοντας έτσι σημαντικά τη μεταφορά και ανταλλαγή πληροφοριών, με δεδομένη ιδίως την ανάγκη συμμετοχής των κοινοτήτων που βρίσκονται σε απομακρυσμένες περιοχές· χαιρετίζει, εν προκειμένω, το γεγονός ότι, μέσω της προαναφερθείσας πρωτοβουλίας "Περιφέρειες για την οικονομική αλλαγή", η Επιτροπή ενθαρρύνει τις περιφέρειες και τις πόλεις να συνεργαστούν, αναμένει όμως ειδικές προτάσεις για την υλοποίηση της εν λόγω πρωτοβουλίας·

49. καλεί την Επιτροπή να προβεί, σε συνεργασία με τα κράτη μέλη και τις περιφερειακές και τοπικές αρχές, σε ενδιάμεση αναθεώρηση των αποτελεσμάτων της πολιτικής συνοχής που έχει ακολουθηθεί μέχρι σήμερα και των προαναφερθεισών κοινοτικών στρατηγικών κατευθυντήριων γραμμών, προκειμένου να αξιολογηθεί η πρόοδος που έχει σημειωθεί στις περιφέρειες όσον αφορά την πολιτική της ΕΕ για την καινοτομία·

50. υπενθυμίζει στην Επιτροπή ότι η επικείμενη τέταρτη έκθεση για τη συνοχή πρέπει να χρησιμεύσει επίσης για τη βελτίωση της πολιτικής συνοχής στο μέλλον· επικαλείται επίσης την "εδαφική ατζέντα της ΕΕ" ("EU Territorial Agenda") η οποία αναμένεται να οριστεί το 2007· τονίζει ότι αυτό το έγγραφο πολιτικής αποσκοπεί στο να παρουσιάσει νέες και προοδευτικές αντιλήψεις περί εδαφικής ανάπτυξης (ειδικά στους τομείς της περιφερειακής και της αστικής ανάπτυξης, τη χρήση της "κρίσιμης μάζας" για περιφερειακούς ομίλους και μια διαφοροποιημένη προσέγγιση για τις περιφέρειες) και χρησιμοποιεί επίσης τον πολιτισμό ως βοήθεια για την περιφερειακή ανάπτυξη·

51. ελπίζει ότι το παρόν ψήφισμα θα καταδείξει το ενδιαφέρον που επιδεικνύουν πόλεις και περιφέρειες για την περιφερειακή ανάπτυξη και μεγέθυνση και ότι θα συμβάλει στη συζήτηση για την ετήσια υποβολή εκθέσεων σχετικά με τις απαιτήσεις των κρατών μελών στο πλαίσιο της στρατηγικής της Λισαβόνας·

*

* *

52. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στα κοινοβούλια και τις κυβερνήσεις των κρατών μελών και στην Επιτροπή των Περιφερειών.

[1] ΕΕ L 210 της 31.7.2006, σ. 25.

[2] ΕΕ L 239 της 1.9.2006, σ. 248.

[3] ΕΕ L 210 της 31.7.2006, σ. 79.

[4] ΕΕ L 210 της 31.7.2006, σ. 1.

[5] ΕΕ L 210 της 31.7.2006, σ. 12.

[6] ΕΕ L 210 της 31.7.2006, σ. 19.

[7] ΕΕ L 291 της 21.10.2006, σ. 11.

[8] ΕΕ L 412 της 30.12.2006, σ. 1.

[9] EE L 310 της 9.11.2006, σ. 15.

[10] EE C 320 Ε της 15.12.2005, σ. 259.

[11] Κοινή βοήθεια για τη στήριξη σχεδίων στις ευρωπαϊκές περιφέρειες.

[12] Κοινοί ευρωπαϊκοί πόροι για τις μικροεπιχειρήσεις και τις μεσαίες επιχειρήσεις.

[13] Κοινή Ευρωπαϊκή Υποστήριξη για Βιώσιμες Επενδύσεις στις Αστικές Περιοχές.

--------------------------------------------------